Ýmislegt gengur á og er áhugavert að sjá og skoða á stórsýningu byggingargeirans , Verk og vit . Aðsend mynd Um 75% sýningarsvæðis á stórsýninguna Verk og vit er þegar selt þótt enn séu fjórir mánuðir í sýninguna . Verk og vit verður haldin í fimmta sinn dagana 12. - 15. mars nk. í Íþrótta - og sýningarhöllinni í Laugardal . Að sögn Elsu Giljan Kristjánsdóttur sýningarstjóra Verk og vit er alltaf gaman að sjá þegar undirbúningurinn fer vel af stað . Það veit á áhugaverða sýningu . Verk og vit hefur skipað sér sess sem vettvangur fyrir aðila í bygginga - og mannvirkjageiranum að hittast og styrkja viðskiptasamböndin og afla nýrra , kynna vörur og þjónustu ásamt því að ræða málin , sem meðal annars skýrir þessa góðu þátttöku . Bygg Reis Deg , ein stærsta byggingarsýning Noregs , var haldin í síðasta mánuði . Sýningin sem haldin er á tveggja ára fresti spannar allan byggingar - og mannvirkjageirann og er að sögn Elsu Giljan sú sýning sem er hvað líkust Verk og vit . Nokkur erlend fyrirtæki , sem voru með sýningarrými á Bygg Reis Deg , verða einnig á Verk og vit 2020 . Þrjú íslensk fyrirtæki , sem verða á Verk og vit 2020 , fóru gagngert á Bygg Reis Deg í október til að fá innblástur fyrir sýningarsvæði sín á Verk og vit 2020 , kynna sér nýjar vörur og þjónustu ásamt því að heimsækja birgja . Aðsóknarmet með 25 þúsund gesti síðast Aðsóknarmet var slegið á síðustu sýningu Verk og vit árið 2018 en þá komu alls 25.000 gestir á sýninguna þar sem um 110 sýnendur tóku þátt . Um 94% sýnenda sögðust ánægð með Verk og vit í viðhorfskönnun og þar kom einnig fram að allir sýnendur töldu grundvöll fyrir að Verk og vit verði haldin aftur . Meðal annarra helstu niðurstaða var að 90% sýnenda mynduðu viðskiptatengsl og 85% töldu sig hafa náð markmiðum sínum með sýningunni . Verk og vit er ætluð framleiðendum og innflytjendum sem koma að bygginga - og mannvirkjagerð á ýmsum stigum , s.s. sveitarfélögum , verktökum , iðnaðar - og þjónustufyrirtækjum , hönnuðum , menntastofnunum og ráðgjöfum . Framkvæmdaraðili sýningarinnar er AP almannatengsl en samstarfsaðilar eru atvinnuvega - og nýsköpunarráðuneytið , Reykjavíkurborg , Samtök iðnaðarins , BYKO og Landsbankinn .